Afsondering: Dís wanneer departement skole wil oopstelArgieffoto (Foto: ArtTower/Pixabay) Deur Jan-Jan Joubert en Tania Heyns Die departement van basiese onderwys beplan dat skole in Suid-Afrika tentatief op 4 Mei vir onderwysers en 6 Mei vir bepaalde leerders heropen. Sou dié plan in werking gestel word, sal slegs leerders in graad 7 en 12 aanvanklik toegelaat word om terug te keer skool toe. Die matriekeksamen en matriekkurrikulum sal na verwagting voortgaan soos beplan. Hubert Mweli, direkteur-generaal van die departement van basiese onderwys, het Woensdag die departement van basiese onderwys se voorlopige plan met die skooljaar bekend gemaak te midde van die Covid-19-pandemie. Dié plan moet nog aan verskeie partye voorgelê word en sal in ’n latere stadium bevestig word, het Mweli benadruk. Die minister van basiese onderwys sal na verwagting Donderdag finale reëlings hieroor bekend maak. Mweli se aankondigings stem ooreen met Maroela Media se vroeëre berig oor wat die departement vir die heropening van skole oorweeg. Luidens die departement se plan sal leerders soos volg terugkeer skool toe: (Argieffoto: Leonie Bezuidenhout) Die departement beplan ook om die wintervakansie met ’n week en die Septembervakansie met ’n dag te verkort. Die Junie/Julie-vakansie sal dus sowat ’n week lank wees, terwyl die skole in September vir sowat vyf dae oor ’n langnaweek sal sluit. Die tweede kwartaal sal wees van 6 Mei tot 26 Julie. Die derde kwartaal is van 3 Augustus tot 23 September. Die vierde kwartaal is van 28 September tor 9 Desember. Onderwysers sal tot 11 Desember by die skool moet wees. Dít omdat sowat 25 skooldae (vyf weke) verlore gegaan het weens die algehele landwye afsondering in ’n poging om die verspreiding van Covid-19 in Suid-Afrika te beperk, het Mweli verduidelik. Luidens die departement se plan sal skole aan die einde van die jaar op 9 Desember vir leerders en 11 Desember vir onderwysers sluit. Eksamens Mweli het verduidelik dat geen veranderinge na verwagting aan graad 12’s se kurrikulum gemaak sal word nie. Die hele kurrikulum sal dus in die Nasionale Senior Sertifikaat- (NSS-)eksamen vervat word. Ander grade se kurrikulum sal hersien word en dié leerders sal gedurende eksamens op 80% van die kurrikulum geassesseer word. Luidens die plan sal graad 12’s na verwagting steeds hul September- voorbereidende eksamen soos beplan aflê. Matrieks se Mei/Junie-eksamen sal egter met die Oktober/November-eksamen gekombineer word. Dié eksamen sal dan vir November/Desember vanjaar geskeduleer word. Argieffoto ter illustrasie (Foto: Unsplash) Volgens Mweli maak die departement se plan voorsiening daarvoor dat eksamenvraestelle tot die einde van Desember gemerk word. Eksamenuitslae sal na verwagting vanaf middel tot einde Januarie 2021 bekend gemaak word. Ander fasette van die plan Argieffoto ter illustrasie (Foto: Unsplash) Volgens Mweli het sowat 3 500 skole oor die land tans hulp nodig met die voorsiening van water. Die meeste van dié skole is in KwaZulu-Natal en die Oos-Kaap geleë. Die departement van water en sanitasie sal watertenks aan dié skole aflewer om higiëne by skole te kan handhaaf vir die res van die skooljaar. Onderwysvakbonde het die afgelope week aangedring dat skole nie oopmaak voordat die nodige gesondheid- en veiligheidsmaatreëls ingestel is nie. Dit sluit in dat skole van watertenks en skoon toilette voorsien word. Wanneer skole heropen, sal beskermende mediese kleredrag aanvanklik aan alle skole in kwintiel 1 tot 4 verskaf word. Daarna sal net skole in kwintiel 1 tot 3 dié kleredrag ontvang. Die verskaffing hiervan is gesentraliseer en die tender is toegeken aan Imperial Health Services. Een van die aspekte wat problematies kan wees en nog nie heeltemal uitgesorteer is nie, is dat daar op spesifieke tye verskille kan wees in die veiligheidsvlak (van 1 tot 5) in verskillende provinsies, distrikte en metro’s. Dit is ook nog nie duidelik hoe onderwysers bo 60 jaar oud verkieslik van die huis af kan werk nie, het Mweli gesê.